เตือนต่อเนื่อง ภาคใต้ฝั่งตะวันออกมีฝนฟ้าคะนองหลายพื้นที่ ขอให้ประชาชนเฝ้าระวังสถานการณ์อุทกภัย  เรือเล็กควรงดออกจากฝั่ง 2-5 ธันวาคมนี้
นายเร๊าะมันคาน  โอราสะมันนี รักษาการในตำแหน่งผู้อำนวยการสถานีอุตุนิยมวิทยานราธิวาส กล่าวว่า ศูนย์อุตุนิยมวิทยาภาคใต้ฝั่งตะวันออก ได้พยากรณ์อากาศ 24 ชั่วโมง  ตั้งแต่เวลา 06.00 น. วันนี้ จนถึงเวลา 06.00 น. วันพรุ่งนี้ บริเวณภาคใต้ฝั่งตะวันออกมีฝนหรือฝนฟ้าคะนองหลายพื้นที่  ลักษณะทางอุตุนิยมวิทยาที่สำคัญ หย่อมความกดอากาศต่ำกำลังแรงที่ปกคลุมทะเลอันดามันตอนกลางและกำลังเคลื่อนตัวทางตะวันตกห่างฝั่งออกไป แต่ยังคงทำให้ภาคใต้ฝั่งตะวันออกยังคงมีฝนตกหนักหลายพื้นที่บริเวณความกดอากาศสูง หรือมวลอากาศเย็นกำลังค่อนข้างแรงอีกระลอกหนึ่งจากประเทศจีนได้แผ่ลงมาปกคลุมประเทศไทยตอนบนและทะเลจีนใต้แล้ว ทำให้มรสุมตะวันออกเฉียงเหนือที่พัดปกคลุมภาคใต้และอ่าวไทย มีกำลังแรงขึ้น โดยบริเวณอ่าวไทยทะเลมีคลื่นสูง 2-3 เมตร ชาวเรือควรเดินเรือด้วยความระมัดระวัง และเรือเล็กควรงดออกจากฝั่ง  ช่วงวันที่ 2-5 ธันวาคมนี้นอกจากนี้ ศูนย์อุตุนิยมวิทยาภาคใต้ฝั่งตะวันออก ได้ออกประกาศเตือนฉบับที่ 7  (52/2564) เรื่อง ฝนตกหนักถึงหนักมากบริเวณภาคใต้ฝั่งตะวันออกและคลื่นลมแรงบริเวณอ่าวไทย ขอให้ประชาชนในพื้นที่เสี่ยงภัยบริเวณจังหวัดชุมพรสุราษฎร์ธานี  นครศรีธรรมราช พัทลุง สงขลา ปัตตานี ยะลาและนราธิวาส ระมัดระวังอันตรายจากฝนตกหนักและฝนตกสะสม ซึ่งอาจทำให้เกิดน้ำท่วมฉับพลัน น้าป่าไหลหลากและน้ำล้นตลิ่ง ขอให้ประชาชนติดตามข่าวสารพยากรณ์อากาศอย่างใกล้ชิดในส่วนของจังหวัดนราธิวาส พยากรณ์อากาศ 24 ชั่วโมง มีเมฆมากกับมีฝนฟ้าคะนอง  ร้อยละ 70 ของพื้นที่ และมีฝนหนักถึงหนักมากบางแห่ง ลมตะวันออกเฉียงใต้ความเร็ว 20-40 กิโลเมตร ต่อชั่วโมง ทะเลมีคลื่นสูง 2-3 เมตร